યુવા મહોત્સવમાં લોકગીતની સ્પર્ધા હતી. ત્યારે સોશિયલ મીડિયાને ટ્રોલિંગ શબ્દના અર્થની ખબર નહતી. લોકો માત્ર ફોટો મૂકી આગતા સ્વાગતા કરતા. એટલે એક સ્પર્ધકે સાયબો રે ગોવાડીયો ગાવાની શરૂઆત કરી. થોડીવારમાં ઘણાને નિંદર આવી ગઈ અને મનમાં ગણગણવા લાગ્યા, હવે આ પોતાનું વાદ-વૃંદન બંધ કરે તો સારૂ ! પણ જ્યાં કોઈ સ્પર્ધકને આખુ ગીત યાદ નહતું, ત્યાં આ ભાઈએ આખું ગીત ગાયુ, આખરે કંટાળીને ઓડિયન્સે હુરિયો બોલાવવાનું શરૂ કર્યું. પેલા સ્પર્ધકને પોતાની નામોશી થાય છે, તેની કંઈ પડી જ નહતી. એ તો જ્યારે સ્વર્ગની અપ્સરાઓ સામે પોતાના કંઠનો પરિચય આપતો હોય, તેમ રાગડા તાણે. આખરે શ્રોતાઓની સહનશક્તિનો અંત આવ્યો, એ આ ઢોલ બંધ કર, એ ભાઈ તું શું કામ કીર્તિદાનનો ધંધો ભાંગે છે, પણ ભાઈએ અંત સુધી બધાને પરેશાન કર્યા. તેના વિરોધીઓ જે કરતા હતા, તે ટ્રોલિંગ હતું.